**מנחם ("מֶן") אבירם (אברמוביץ)** (16 ביולי 1926 - 13 בפברואר 2015) היה איש צבא ישראלי, מלוחמי תש"ח, ממפקדי חטיבת הצנחנים ומפקד אוגדה 49.

ביוגרפיה
--------

אבירם נולד בראשון לציון, בן למשפחת אברמוביץ ממייסדי המושבה. למד בבית הספר העממי "חביב" ובגימנסיה הריאלית במושבה. בעל תואר ראשון בחוגים לכלכלה ולמדעי המדינה מהאוניברסיטה העברית בירושלים, בוגר בית הספר לפיקוד ומטה École d'état Maior בצרפת. בוגר קורס גבוה למנהלים A.M.P. באוניברסיטת הרווארד בארצות הברית.

### שירותו הצבאי

אבירם התנדב לארגון ההגנה בגיל 17. השתתף בקורס מפקדי מחלקות שנערך בכפר החורש ב-1945. שימש נוטר במשטרת היישובים העבריים. במלחמת העצמאות שירת בגדוד 52 של חטיבת גבעתי, תחת פיקודו של יעקב פרי (פרולוב). במהלך המלחמה קודם לתפקיד מפקד פלוגה ולחם בקרבות גוש עציון, חוליקאת, בית גוברין, עיבדיס ולטרון. לאחר המלחמה המשיך את שירותו בצה"ל, עבר קורס מג"דים ונתמנה למפקד גדוד 13 (גדעון) בחטיבת גולני. בתקופת פעולות התגמול שירת כראש ענף מבצעים במטכ"ל.

בשנת 1956 נשלח ל"קורס פיקוד ומטה" (École d'état-major) בפריז והוחזר ארצה לקראת מבצע קדש, בו שימש קצין-תיאום עם הצנחנים. כעבור שבוע חזר לפריז, כדי לסיים את הקורס, ובשנת 1957 נתמנה למפקדה השני של חטיבת הצנחנים הסדירה, במקומו של אריאל שרון. כאשר סמג"ד בחטיבה, אריק רגב, הועמד למשפט צבאי, העיד אבירם עדות שקר להגנתו, ובעקבות זאת הודח מתפקידו על ידי הרמטכ"ל, חיים לסקוב, אך הוחזר לתפקידו על ידי ראש הממשלה ושר הביטחון, דוד בן-גוריון. לאחר שנתיים כמח"ט הצנחנים הועלה לדרגת אלוף-משנה.

בשנת 1960 סיים את תפקידו בצנחנים, עבר הסבה לשריון ונתמנה לסגן מפקד גייסות השריון. במלחמת ששת-הימים פיקד על חטיבה 60, חטיבה משוריינת באוגדת הפלדה בפיקוד ישראל טל ולאחריה נתמנה למפקד המכללה הבין-זרועית לפיקוד ולמטה של צה"ל.

בשנים 1969–1972 שירת כמפקד רצועת עזה וצפון סיני.

השתחרר מצה"ל בדרגת תת-אלוף.

### לאחר שחרורו מצה"ל

לאחר שחרורו מצה"ל, מונה בשירות מילואים, לסגן-מפקד עוצבת געש, אוגדת שריון בפיקוד הצפון. במלחמת יום הכיפורים הופקד על גיוס כוחות המילואים של האוגדה, בפיקודו של רפאל איתן. לאחר המלחמה מונה למפקד אוגדה 49.

ב-1972 מונה למנהל בקבוצת כור תעשיות, ובמסגרת זו הפך בשנת 1974 למנכ"ל נשר מפעלי מלט ישראליים למשך 11 שנים. לאחר מכן כיהן במשך 7 שנים כיו"ר מועצת המנהלים של נשר. במסגרת תפקידו, פעל לפיתוח המפעלים ובין היתר היה מיוזמי הקמת הקו היבש במפעל ברמלה, אשר הגדיל בצורה משמעותית את יכולות הייצור של החברה. בשנים 2003 –2006 חזר לכהן כיו"ר המנהלים של נשר.

מן עסק רבות בהתנדבות לגופים רבים בהם חבר ועדת הביקורת של קופת חולים כללית, תיאטרון הקאמרי, תיאטרון גשר, האופרה הישראלית והאגודה לזכויות החולה.

נפטר ב-2015, נטמן בבית העלמין גני אסתר בראשון לציון.

חיים אישיים
-----------

נישא לנעימה לבית רוטנברג גלילי, ונולדו להם שלושה ילדים.

קישורים חיצוניים
----------------

ויקישיתוף מדיה וקבצים בנושא **מנחם אבירם** בוויקישיתוף
* מנחם ("מן") אבירם המפקד השני של חטיבת הצנחנים הסדירה(הקישור אינו פעיל), מתוך אתר הצנחנים בעשור הראשון
* מנחם אבירם 1960-1957, מתוך האתר הרשמי של חטיבת הצנחנים
* אבירם (אברמוביץ) מנחם מן, באתר האינטרנט של מוזיאון ראשון לציון
* מנחם אבירם, באתר "50 שנה למלחמת יום הכיפורים" של ארכיון צה"ל ומערכת הביטחון
* אתר למנויים בלבד עופר אדרת, המפקד שיצא נגד "שיגעון הגדלות" של ישראל, באתר הארץ, 12 במרץ 2015
* סרטונים סדרת ראיונות של מנחם אבירם למודי שניר בערוץ היוטיוב של עמותת "תולדות ישראל" לתיעוד דור תש"ח
* דב גולדשטיין, אין להפריד בין הדרג הצבאי והמדיני, הנושאים באחריות משותפת, מעריב, 8 באוקטובר 1982

הערות שוליים
------------

1. ↑  אתר למנויים בלבד עופר אדרת, המפקד שיצא נגד "שיגעון הגדלות" של ישראל, באתר הארץ, 12 במרץ 2015.
2. ↑  מנחם אבירם 1960-1957, מתוך האתר הרשמי של חטיבת הצנחנים
3. ↑  אמיר אורן, כשאריאל שרון כמעט בכה, באתר הארץ, 7 בינואר 2011

| מפקדי המכללה הבין-זרועית לפיקוד ולמטה  |
| --- |
| 

|  |
| --- |
| •אהרן יריב • יהודה פריהר • ישעיהו גביש • אברהם טמיר • מוטה גור • מנחם אבירם • משה פלד • קלמן מגן • מרדכי ציפורי • יעקב עקנין • דב תמרי • עמרם מצנע • אביגדור קהלני • יהודה פלד • עוזי לבצור • עמנואל הרט • יצחקי חן • יוסי רווה • משה צין • יעקב זיגדון • עמוס בן-אברהם • אבי אשכנזי • נעם תיבון • הראל כנפו • הרצי הלוי • רוני נומה • אופק בוכריס • אודי בן-מוחה • רפי מילוא • יניב אלאלוף |

 |

| מפקדי חטיבת הצנחנים  |
| --- |
| 

|  |
| --- |
| אריאל שרון • מנחם אבירם • אלי זעירא • יצחק חופי • רפאל איתן • דני מט • חיים נדל • לוי חופש • עוזי יאירי • אריה צידון • מתן וילנאי • עמוס ירון • אמנון ליפקין-שחק • דורון רובין • יורם יאיר • שמואל ארד • מנחם זטורסקי • נחמיה תמרי • שאול מופז • דורון אלמוג • משה יעלון • מתי הררי • ישראל זיו • בני גנץ • יצחק גרשון • גדי שמני • אביב כוכבי • יוסי בכר • חגי מרדכי • הרצי הלוי • אהרון חליוה • אמיר ברעם • אליעזר טולדנו • נמרוד אלוני • יקי דולף • יובל גז • יואב ברונר • עמי ביטון |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304465305171
* ISNI: 0000 0004 0287 4289
* LCCN: n2009060426
* VIAF: 298703198
* WorldCat: viaf-298703198

 |